Dɣa deg yixef amezwaru anda nexdem tasleḍt i wumsawal akked uḥeṣṣen; nufa-d belli tamarut Tinhinan Ḥarrac deg wamud-agi n tullisin ʺTajmilt i waṭṭan ʺ tesexdem yak leṣṣenaf n umsawal( awadem,agensay d uniri). Acukkan yemgared wamek i ten-tesxdem ; imi nufa tesṭuqqet seg umsawal awadem ara d-naf deg tullisin; (D tidet yellan, Mḥendurnefri, I lḥeq-iw anda-t ?, Yir aṭṭan, Mačči dnekk, Tajmilt i waṭṭan), syin akkin ad d-yas umsawal aniri ara dnaf deg tullisin; (Tagujilt, Taqcict n tsedawit, Asaru n ddunit, Asirem), deg umḍiq wis kraḍ ad d-yas umsawal agensay ara d-naf kan di snat n tullisin: (Awejriraḥ, Tinifift). Am wakken id-nufa, yella wanda tsexlaḍ gar-asen am deg tullist ʺAẓekkaʺ anda amsawal yebda d awadem syin akin yuɣal d aniri ɣer tagra yuɣal d awadem, daɣen deg tullist ʺTayri-wʺ amsawal yebda d aniri yuɣal syin akkin d awadem.